لأرض دالشمال (بالنݣليزية: Northern Territory) هي وحدة من لأراضي ديال ؤسطراليا. تأسسات نهار 1 يناير 1911 وكاتسمى "لويلاية لفوقانية" (بالنݣليزية: The Top End). ولعاصيمة ديالها هي داروين. لأرض دالشمال فيها تامن أكبر عدد ديال الناس، واللي واصل ل246 ألف دلبشري. لميساحة ديال لأرض واصلة ل1,347,791 كم². لقتيصاد ديال هاد لأرض مبني على التعدين ولپيترول اللي ساهمو مابين 2018-2019 ف23 فلمية ديال لمدخول دلأرض، أولّا 92.4% ديال الصادرات. لبحور ديال لأرض دالشمال واصلين فالطول ديالهوم ل5500 كيلوميطر. لبحور اللي دايرين بلݣزاير كايزيدو واحد 5500 كيلوميطر خرة، ولمجموع كايولّي 11000 كيلوميطر. لجنوب ديال لأرض ناشف وصحراوي، بحيت جوج من أكبر الصحاري (الصحرا دتانامي - 184,500 كلم² والصحرا دسيمپسون - 176,500 كلم²) كاينين فيها، الشي اللي مخلي بزاف ديال لمحميات ولحدائق لوطنية يتدارو تمّا، بحال أرض أمهيم، تيزي دكاترين ولحديقة لوطنية ديال ليتشفيلد. الشمال لفوقاني فيه الساڤانا بحال ديال إفريقيا، وكاتجيها الشتا من لأعاصير ولمونسون. كاينين بزاف ديال لڤيلاجات مشتتين فهاد لبلاصة، ولاكين لغالبية ساكنين فالطريق اللي كاتدي من داروين للجانوب ديال لبلاد. لأرض دالشمال فيها شلّة ديال لويدان اللي كايعمرو وقت لفيضان، واللي مابينهوم واد أليݣيطورز، واد دالي، واد فينك، واد ماكآرتر، واد روپر، واد طود ؤواد ڤيكطوريا.